Βικτώρια Λουίζα της Πρωσίας

Νεανικά έτη

Η Βικτώρια-Λουΐζα-Αδελαΐς-Ματίλντα-Καρλότα ήταν κόρη του Γουλιέλμου Β' αυτοκράτορα (kaiser) της Γερμανίας και της Αυγούστας-Βικτωρίας του Σλέσβιχ-Χόλσταϊν. Πήρε το όνομα της Βικτωρίας βασίλισσας της Βρετανίας, γιαγιάς του πατέρα της και της Λουίζας του Μεκλεμβούργου συζύγου του βασιλιά της Πρωσίας, προγιαγιάς του πατέρα της. Γεννήθηκε έπειτα από τη γέννηση έξι γιων και ήταν το τελευταίο παιδί στην οικογένεια. Τη φώναζαν Σίσυ και είχε την προσοχή και συμπάθεια όλων. Η οικογένεια ζούσε στο κάστρο του Χόμπουργκ στη Ρηνανία. Μελέτησε πιάνο με δασκάλα τη Σάντρα Ντρούκερ το 1905· το 1911 επισκέφθηκε με τον πατέρα της τον εξάδελφό του Γεώργιο Ε' βασιλιά της Βρετανίας.

Ο γάμος της

Στις 20 Μαΐου 1912 απεβίωσε ο Γεώργιος-Γουλιέλμος πρίγκιπας της Βρετανίας και στη κηδεία παρευρέθησαν οι δύο μεγαλύτεροι γιοί του Γουλιέλμου Β΄. Λίγο αργότερα ο αδελφός του τεθνεώτος, ο Ερνέστος-Αύγουστος Γ΄, επισκέφθηκε τον αυτοκράτορα στο Βερολίνο για να τον ευχαριστήσει και εκεί γνώρισε τη Βικτώρια-Λουίζα και ερωτεύθηκαν. Δεν ήταν εύκολο να παντρευτούν, διότι οι σχέσεις Γερμανίας - Βρετανίας είχαν από καιρό διαταραχθεί για δύο λόγους: ο πάππος του Ερνέστου-Αυγούστου Γ΄, Γεώργιος Ε΄ βασιλιάς του Ανοβέρου, ως σύμμαχος των Αυστριακών, είχε εκτοπιστεί από το θρόνο του στον πόλεμο του 1866 από τον πάππο του Γουλιέλμου Β΄, τον Γουλιέλμο Α΄, ο οποίος προσάρτησε το Ανόβερο στη Γερμανική αυτοκρατορία. Ο Ερνέστος-Αύγουστος Γ΄ ήταν διάδοχος του πατέρα του, τού Ερνέστου-Αυγούστου Β΄ δούκα του Κάμπερλαντ στη Βρετανία και διεκδικητή του βασιλείου του Ανοβέρου. Επιπρόσθετα το 1884 είχε αποβιώσει ο Γουλιέλμος δούκας του Μπράουνσβαϊκ, τελευταίος απόγονος του κύριου κλάδου των Γουέλφων. Έπρεπε να τον διαδεχθεί ο Ερνέστος-Αύγουστος Β΄ δούκας του Κάμπερλαντ, του νεότερου κλάδου των Γουλέφων-Αννοβέρου. Ο Γουλιέλμος Β΄ όμως δεν το επέτρεπε. Για να γίνει ο γάμος, πρότεινε να παραιτηθεί ο Ερνέστος-Αύγουστος Β΄ από το βασίλειο του Ανοβέρου και να αναλάβει το δουκάτο του Μπράουνσβαϊκ με τον όρο να είναι πάντα σύμμαχος της Βρετανίας. Η πρόταση έγινε δεκτή και οι δύο νέοι παντρεύτηκαν στις 24 Μαΐου 1913 στο Βερολίνο. Ο αυτοκράτορας για να αμείψει το δούκα για την παραχώρηση του Ανοβέρου, αφού αποφυλάκισε δύο Βρετανούς κατασκόπους, προσκάλεσε την ευρύτερη οικογένεια των Χοεντσόλερν και πολλούς ηγεμόνες, συνολικά 1200 άτομα. Ήταν η μεγαλύτερη συγκέντρωση εστεμμένων από τη Γερμανική Ενοποίηση (1871) ως τον Α΄ Παγκόσμιο Πόλεμο  (1915).
Το ζεύγος εγκαταστάθηκε στο Μπράουνσβαϊκ της Κάτω Σαξωνίας. Επειδή ο Ερνέστος-Αύγουστος Γ΄ συμμετείχε στον Α΄ Παγκόσμιο Πόλεμο στο πλευρό των Γερμανών, η Βρετανία με την Πράξη Στέρησης του 1917 αφαίρεσε τον τίτλο του πρίγκιπα του Ηνωμένου Βασιλείου από αυτόν και τον γιο του. Έτσι το 1923 που απεβίωσε ο πατέρας του δεν τον διαδέχθηκε ως δούκας του Κάμπερλαντ. Το 1918 η Γερμανία πίεσε σε παραίτηση όλους τους πρίγκιπες, δούκες, κά, έτσι χάθηκε και το δουκάτο του Μπρούνσβιγκ. Ο Ερνέστος-Αύγουστος Γ' έμεινε αρχηγός του Οίκου των Γουέλφων.

Ο Β' Παγκόσμιος Πόλεμος και μετά

Δύο από τα αδέλφια της Βικτωρίας-Λουίζας έγιναν μέλη στην πρωτοεμφανιζόμενη οργάνωση των Ναζί και ο πατέρας της έδωσε χρήματα. Επειδή ο σύζυγός της ήταν Βρετανός, προσπάθησαν να συμβάλουν στην προσέγγιση της Γερμανίας με την Αγγλία, μάλιστα ο Α. Χίτλερ πρότεινε το γάμο της κόρης τους Φρειδερίκης με τον μέλλοντα Εδουάρδο Η΄ του Ηνωμένου Βασιλείου. Ήταν όμως 23 έτη μεγαλύτερός της. Ο πατέρας της είχε αποβιώσει από το 1941.
Μετά τον Β΄ Παγκόσμιο Πόλεμο ζούσε στο κάστρο Μπλάνκενμπουρκ, στο Χαρτς της Σαξονίας-Άνχαλτ. Υποστήριξε μία ιδιοκτησία για να κάνουν διακοπές παιδιά χαμηλού εισοδήματος. Η ίδια συμμετείχε σε διασκεδάσεις της υψηλής κοινωνίας, κυνήγια και επιδείξεις αλόγων.